   ڪراچي (ويب ڊيسڪ) سنڌ جي اطلاعات واري وزير ناصر حسين شاهه چيو آهي ته ڪراچي ۾ پي ايس ايل جون ميچون شيڊيول موجب ٿينديون ۽ اسٽيڊيم ۾ شوقينن کي ڪورونا وائرس کان بچائڻ لاءِ حفاظتي انتظام کنيا ويندا. وڏي وزير سيد مراد علي شاهه جي صدارت هيٺ ڪورونا وائرس تي ٽاسڪ فورس جو اجلاس ٿيو، جنهن ۾ اعليٰ اختيارين شرڪت ڪئي ۽ اجلاس ۾ پي ايس ايل ميچون شيڊيول موجب ڪراچي ۾ ڪرائڻ تي اتفاق ڪيو ويو. اجلاس کانپوءِ صحافين سان ڳالهائيندي صوبائي وزير ناصر حسين شاهه چيو ته پي ايس ايل ميچن جي حوالي سان سمورا انتظام مڪمل آهن، ميچ کان اڳ اسٽيڊيم جي فيوميگيشن ڪئي ويندي، جڏهن ته سيڪيورٽي سان گڏوگڏ ٿرمل اسڪريننگ به ڪئي ويندي. هن چيو ته سنڌ حڪومت ميچن جي حوالي سان مڪمل طور تيار آهي ۽ ميچون ائين ئي ٿينديون، جيئن ٿينديون آهن، شوقين اسٽيڊيم ضرور اچن، اسان انهن لاءِ احتياطي انتظام ڪيا آهن، جنهن تحت کين سيني ٽائرز فراهم ڪرڻ سان گڏوگڏ سندن اسڪريننگ به ڪئي ويندي. سندس چوڻ هو ته افراتفري جي ضرورت ناهي، ڇو ته اسان ٿرمل اسڪريننگ جي به ڪوشش ڪري رهيا آهيون پر جيڪڏهن ڪنهن ۾ وائرس جي سڃاڻپ ٿي ته ان کي فوري طور امداد فراهم ڪئي ويندي.